Tashkent City hududida qurilayotgan binolarning birida yong‘in yuz berdi

Toshkent shahrida joylashgan Tashkent City hududida qurilayotgan binolarning biridagi qurilish jihozlari saqlanayotgan maydonda yong‘in sodir bo‘ldi. Bu haqda Favqulodda vaziyatlar vazirligi xabar berdi.

Ma’lum qilinishicha, 4-noyabr kuni soat 15:37 da Toshkent shahar FVB dispetcherlik xizmatiga Shayxontohur tumani Furqat ko‘chasida qurilish ishlari olib borilayotgan Tashkent City’ning 7-lotida 6 qavatli yangi qurilayotgan binoning 3-qavatida ishchi-xizmatchilarning vaqtincha foydalanayotgan omborxonasida yong‘in sodir bo‘lganligi to‘g‘risida xabar kelib tushgan.

Mazkur holat yuzasidan shahar FVB yong‘in o‘chirish ekipaji soat 15:42 da voqea joyiga yetib borib, soat 15:52 da yong‘inni to‘liq bartaraf etgan.
“Yong‘in oqibatida 15 kvadrat metr maydonda ustalarning qurilish jihozlari zarar ko‘rgan. Yong‘indan jarohat olgan hamda vafot etgan fuqarolar yo‘q”, — deyiladi vazirlik xabarida.